19/08:
Introduksjon: Om sosial organisering av mennesker i statuser og kategorier</b>

I innledningsforelesningen tar vi utgangspunkt i noen grunnleggende samfunnsvitenskapelige resonnementer omkring aktør og struktur, samhandling og meningsetablering, for å vise hvilken relevans disse begrepene og perspektivene har for studiet av den sosiale organisering av fellesskap og forskjeller mellom folk. Mens folk kan føle tilhørighet i sosiale fellesskap basert på forestillinger om alt fra slektskap til ideologi, behøver de sosiale nettverkene de handler innenfor slett ikke samsvare med slike avgrensninger. 

Litteratur:

Barth, F.: Sohar

Grønhaug, R.: Scale as a variable

26/08:
Slektskap som grunnlag for tilskriving av tilhørighet til sosiale grupper

Slektskapsrelasjoner er blitt definert som den sosiokulturelle forståelsen av biologiske bånd mellom mennesker. Det er noe som alle samfunn har, men som gir grunnlag for høyst ulike organisasjonsformer og oppfattes som mer eller mindre viktig for organiseringen av sosiale relasjoner. I denne forelesningen tar vi utgangspunkt i slektskapsstudienes plass i den antropologiske faghistorien. Videre gjennomgås de viktigste termene i antropologiske slektskapsstudier. 

Litteratur:


Keesing, R.: Kin Groups and Social Structure.


Smedal, O.: Blod, sæd, moral og teknologi


Berg, C.: Barnet som forsvant ut med badevannet

31/08:
Avstamning og ekteskap

Her ser vi nærmere på hvordan ulike avstamningsregler gir grunnlag for gruppedannelser, styrer hva slags rettigheter og plikter som gjelder mellom slektningene, og hva slags arveregler som gjøres gjeldende. Videre skal vi se hvordan utveksling av ekteskapspartnere mellom slektsgrupper gir uttrykk for hvordan de definerer seg i forhold til hverandre. Forpliktelser og samhørighet basert på slektskap og ekteskap har også stor betydning for organiseringen av politiske og økonomiske forhold i mange samfunn. 

14/10
Politiske systemer og maktforhold


Organiseringen av individer i sosiale fellesskap har alltid et maktaspekt. Med utgangspunkt i tidligere forelesninger skal vi her drøfte hvordan lojalitetsbånd basert på slektskap,  på etniske eller på andre slags oppfatninger av fellesskap danner utgangspunkt for organisering for politiske formål. Slike fellesskap kan være latente, det vil si at de bare mobiliseres når det oppstår konflikter med ytre fiender, eller de kan være faste grupperinger som er organisert for å vedlikeholde et herredømme. Videre drøfter vi makt slik den kan komme til uttrykk ved at eksisterende ulikheter rettferdiggjøres ideologisk, gjennom forestillinger om at den sosiale orden er begrunnet i religion eller i tradisjon. Den kan også komme til uttrykk ved en stilltiende akseptasjon av en orden som oppfattes som naturlig eller selvfølgelig, det Bourdieu kaller doxa. I marxistisk perspektiv snakkes det om dette som "falsk bevissthet", det vil si at massene er indoktrinert til ikke å stille spørsmål ved deres underlegne klasseposisjon.


Litteratur:


Gluckman, M.: The peace in the feud


Sahlins, M.: The segmentary lineage


Krohn-Hansen og Vike: Makt og symbolske former

21/10
Politisk lederskap


Politisk lederskap kan sees som et asymmetrisk bytteforhold, som når lederen forlanger underkastelse for å la sine undersåtter få del i de goder han kontrollerer. Men det kan også være basert på ideologisk overbevisning eller på lederens retoriske talegaver, hans evne til å begeistre massene. Politisk lojalitet kan være permanent eller flyktig, det kan bygge på varige fellesskapsbånd eller på kortsiktige oppfatninger av konkrete fellesinteresser. I denne forelesningen skal vi ta for oss det politiske lederskapets forskjellige grunnlag.


Litteratur:


Harkin, M.: Carnival and authority


Sahlins, M.: Poor Man, Rich Man, Big Man, Chief

28/10
Lagdeling – kaste og klasse


Her skal vi først drøfte hva som legges i begrepene kaste og klasse. Med utgangspunkt i en snever definisjon av kaste som en form for religiøst forankret hierarki slik vi finner det i India, og av klasse som ulik fordeling av kontrollen med samfunnets materielle produksjonsmidler, skal vi se om disse begrepene også kan gies et videre innhold som kan fange opp noen mer generelle betingelser for generering og vedlikehold av hierarkier i samfunn. Her kan vi også trekke inn etnisitet og kjønn som grunnlag for strukturering av ulikhet.


Litteratur:


Beteille, A.: Race, Caste and Gender


Dumont, L.: Caste. A phenomenon of social stratification

04/11
Oppsummering


I den siste forelesningen vil vi vende tilbake til Barths Sohar-monografi for å se hvordan dette mangfoldet av differensieringsprosesser kan gjøre seg gjeldende i ett og samme samfunn. Avslutningsvis skal vi også ta for oss trekk ved vårt eget samfunn som kan sies å gjenspeile noen av de strukturelle kjennetegnene og de fellesskapsdannende prosessene som vi tidligere har vært inne på.  


Litteratur:

Barth, F.: Sohar

Grønhaug, R.: Nordmenn og innvandrere

